Broj: 711-I-1500-M-289/22-03-21

Zagreb, 07. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić Ileković i Tatijane Vučetić kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Mihaela Grbavca, općinskog načelnika Općine Vratišinec,** za davanjem mišljenja Povjerenstva,na 175. sjednici, održanoj dana 07. lipnja 2022.g., daje sljedeće

**MIŠLJENJE**

1. **Na temelju članka 18. stavka 5. ZSSI-a,** **obveznik Mihael Grbavec, općinski načelnik Općine Vratišinec, ne može istovremeno uz obnašanje navedene dužnosti biti član Školskog odbora Ošnovne škole Vrištinec, s obzirom da se odredba stvaka 2. članka 18. ZSSI-a, sukladno kojoj obveznici iznimno mogu biti članovi u najviše do dva upravna vijeća ustanova koje su od posebnog državnog interesa, odnosno od posebnog interesa za jedinicu lokalne i područne (regionalne) samoupravene (osim ako posebnim zakonom nije određeno da je obveznik član upravnog vijeća po položaju), ne odnosi na općinske načelnike, gradonačelnike i župane.**
2. **Sukladno odredbi članka 8. stavka 1. ZSSI-a, obveznik Mihael Grbavec dužan je u primjerenom roku razriješiti okolnost obavljanja funkcije člana Školskog odbora Osnovne škole Vratišinec istodobno s obnašanjem dužnosti općinskog načelnika Općine Vratišinec te Povjerenstvu dostaviti dokaz o tome.**

Obrazloženje

Zahtjev za davanjem mišljenja Povjerenstva podnio je Mihael Grbavec, općinski načelnik Općine Vratišinec. U Povjerenstvu je zahtjev zaprimljen 25. svibnja 2022. pod poslovnim brojem 711-U-5539-M-289/22-01-5, povodom kojeg se vodi predmet broj M-289/22.

Člankom 3. stavkom 1. podstavkom 34. propisano je da su općinski načelnici, gradonačelnici, župani i njihovi zamjenici obveznici ZSSI-a. Stoga je Mihael Grbavec povodom obnašanja dužnosti općinski načelnik Općine Vratišinec, dužan pridržavati se odredbi ZSSI-a,.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da traži mišljenje vezano uz njegovo imenovanje u Školski odbor Osnovne škole ,,Dr. Vinka Žganca“ Vratišinec, kojoj je osnivač Međimurska županija.

U zahtjevu obveznik pojašnjava da je dana 16. svibnja 2021. izabran na lokalnim izborima za općinskog načelnika Općine Vratišinec, te da je na dužnost stupio dana 28. svibnja 2021. godine. Navodi da je rješenjem župana, klasa: 602-02/17-02/27 od 10. ožujka 2017. godine po prvi puta imenovan za člana Školskog odbora Osnovne škole Vratišinec na mandat od četiri godine. Dana 13. travnja 2021. godine župan Međimurske županije po drugi put ga je imenovao članom navedenom Školskog odbora.

Ističe kako je osnivač Osnovne škole Vratišinec Međimurska županija, koja sukladno članku 119. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 62/20) ima pravo i obvezu u svaku školsku ustanovu samostalno imenovati 3 od ukupno 7 članova školskog odbora. Ističe da prilikom imenovanja u Šškolski odbor nije obnašao dužnost općinskog načelnika, a za svoj rad u školskom odboru ne prima nikakvu naknadu.

Obvzenik traži mišljenje Povjerenstva može li kao općinski načelnik istovremeno obnašati dužnost člana Školskog odbora Osnovne škole Vratišinec, kojoj je osnivač Međimurska županija, a ne Općina Vratišinec.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Međutim člankom 18. stavkom 5. ZSSI-a propisano je da se odredbe stavka 2. ovoga članka ne odnose na općinske načelnike, gradonačelnike, župane i njihove zamjenike.

Slijedom navedenog, obveznik Mihael Grbavec, općinski načelnik Općine Vratišinec, ne može istovremeno uz obnašanje navedene dužnosti biti član Školskog odbora Ošnovne škole Vrištinec, sobzirom da se odredba stvaka 2. članka 18. ZSSI-a, sukladno kojoj obveznici iznimno mogu biti članovi u najviše do dva upravna vijeća ustanova koje su od posebnog državnog interesa, odnosno od posebnog interesa za jedinicu lokalne i područne (regionalne) samoupravene (osim ako posebnim zakonom nije određeno da je obveznik član upravnog vijeća po položaju), ne odnosi na općinske načelnike, gradonačelnike i župane.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Povjerenstvo napominje obvezniku, kako je s obzirom na odredbu članka 8. stavka 1 ZSSI-a, u primjerenom roku dužan razriješiti okolnost obavljanja funkcije člana Školskog odbora Osnovne škole Vratišinec istodobno s obnašanjem dužnosti općinskog načelnika Općine Vratišinec te Povjerenstvu dostaviti dokaz o tome, kako bi se moglo utvrditi da je obveznik postupio sukladno članku 18. stavku 1. i 5. ZSSI-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mihael Grbavec, elektroničkom dostavom
2. Objava na internetskoj stranici Povjerenstva
3. Pismohrana